**A BDDSZ Bölcsődei felmérés 2022 kérdőívhez kapcsolódó segédanyag**

**Mi ez?**

A BDDSZ képzési programjában részt vevő tagjai 2021. október és 2022. február között próbaméréseket végeztek 18 településen, amiben több, mint 900 bölcsődei dolgozó vett részt. Közel 50 kategóriában jelöltek meg problémákat, amiből 7 került be a mostani országos felmérőívbe.

A BDDSZ alapszervezeti titkári tanácsának döntése értelmében 2022. március 21. és 2022. április 29. között országos felmérést végzünk a bölcsődei kollégák között. A kitöltés anonim.

**Mi a cél?**

Szeretnénk megtudni, hogy mi az a 3 legégetőbb probléma, amivel a BDDSZ mint az ágazat egyetlen szakszervezete foglalkozzon a közeljövőben a bölcsődei dolgozók bevonásával országos és helyi szinten. A közel 12000 dolgozó több, mint 1000 ellátási helyen végzi a feladatellátást, így szeretnénk minél több kolléga véleményét hallani és számosítani.

**Mi a feladat?**

* minden munkahelyen legyen legalább egy ember, aki összefogja a felmérőív kiosztását, begyűjtését és feldolgozását;
* lehetőleg minden, a bölcsődében dolgozó kolléga hozzájuthasson a felmérőívhez, akár BDDSZ tag, akár nem (ez nem kritérium);
* a felmérőívek 24 órán belül legyenek visszagyűjtve a kiosztást követően;
* munkahelyi szinten történjen meg az összesítés az előre elkészített excel táblázat segítségével;
* a kész összesítő tábla kerüljön visszaküldésre a dvoracsko.balazs@bddsz.hu, vagy a bddsz@bddsz.hu e-mail címre.

**Az összesítő táblázat kitöltése**

* a több ezer felmérőív feldolgozásának megkönnyítése érdekében helyi szinten kérjük, hogy dolgozzátok fel a beérkező adatokat;
* fontos, hogy lássuk, hányan dolgoztok az adott munkahelyen és hányan töltötték ki a felmérőívet;
* az üresen visszaadott felmérőív is kitöltésnek számít;
* számoljátok össze a 7 kategóriára adott szavazatokat és írjátok be az excel táblába;
* kerüljön be az üresen visszakapott felmérőívek száma is, ha lenne ilyen;
* kérjük, hogy adjatok meg legalább egy elérhetőséget, hogy kérdés esetén tudjunk valakit keresni
* a kapcsolattartó neve azért is fontos, mert nem vagyunk jelen mindenhol, így nem ismerünk mindenkit. Célunk, hogy hitelesíteni tudjuk a beküldők személyazonosságát és hogy tényleg bölcsődei dolgozók töltik ki ezeket a felmérőíveket (online kérdőívek esetében ezt nem tudtuk ellenőrizni).

**Mi fog történni a felmérőívekkel?**

Feldolgozás után megkérünk minden segítőt, hogy semmisítse meg azokat. A BDDSZ nem kéri, hogy a papíralapú íveket megkapja. Személyes adatokat nem gyűjtünk.

**Kérdésed lenne?**

A felmérőív mögött hús-vér emberek vannak és egy szervezet. Ha bármi kérdésed van, akkor kérjük, hogy keresd Dvorácskó Balázst a +36705211820-as telefonszámon, vagy a dvoracsko.balazs@bddsz.hu e-mail címen, aki fel fogja venni veled a kapcsolatot.

**Mi történik a feldolgozás után?**

Kihirdetjük az eredményeket és a dolgozók által megjelölt 3 problémát elkezdjük feldolgozni a testületeink által. Erről további tájékoztatást kaptok a BDDSZ weboldalán, közösségi oldalán, illetve a hírlevelünkön keresztül. A mérést egy újabb akció fogja követni, így szeretnénk, ha kapcsolatban maradnátok velünk és tovább erősítenétek a közösségünket az érdekérvényesítésben.

Örülünk, hogy részt vesztek a jövőtök alakításában!